මෙවර පැවැත්වෙන උතුරුමැද පළාත් සභා මැතිවරණයට එක්සත් ජාතික පක්ෂයෙන් තරග කරන මන්ත්‍රී ධුර අපේක්ෂකයකුට අනුරාධපුර ගල්වල හන්දියේ පැවති ප්‍රචාරක රැස්වීමකදී එක්සත් ජාතික පාක්ෂිකයකු විසින් කනේ පාරක් පෙරේදා 13 එල්ල කර ඇත.එක්සත් ජාතික පක්ෂයේ නියෝජ්‍ය නායකයකු ඇතුළු මන්ත්‍රීවරුන් හා අපේක්ෂකයන්කිහිප දෙනෙකුම මේ අවස්ථාවට එක්ව සිටි අතර මන්ත්‍රී ධුර අපේක්ෂක වරයා අසුන් ගෙන සිටි ස්ථානයට පාක්ෂිකයකු පැමිණ යම් කතා බහක යෙදුනු අතර එය උණුසුම් තත්ත්වයකට පත්වූ අතර එක්වරම එක්සත් ජාතික පාක්ෂිකයා මන්ත්‍රීධුර අපේක්ෂකයාට වැරෙන් කනේ පහර එල්ල කළේය.කනේ පහරත් සමගම මන්ත්‍රීධුර අපේක්ෂකයා කිසිවක් කර කියා ගත නොහැකිව බලා ගත් අත බලා සිටි අතර නියෝජ්‍ය නායකවරයා ද වූයේ කුමක්දැයි වටහා ගත නොහැකිව තුෂ්ණිම්භූතව සිටින අයුරු දැක ගත හැකි විය.පහර එල්ල කළ එක්සත් ජාතික පාක්ෂිකයා නැවතත් සෙනඟ ගොඩට ගිය අවස්ථාවේ එතනට පැමිණි තරුණයකු ඔහුට දිගට හරහට පහර දෙන අයුරු ද දැක ගත හැකි වූ අතර මන්ත්‍රී ධුර අපේක්ෂකයා ද එම ස්ථානයට පැමිණ ‘ගහපන් ගහපන් හොඳට ගහපන්’ යනුවෙන් කෑ ගැසීය.පහර කෑමට ලක් වූ එක්සත් ජාතික පාක්ෂිකයා කියා සිටියේ ඉකුත් පළාත් පාලන මැතිවරණයේදී මොහු එක්සත් ජාතික පක්ෂයට ඡන්දය නොදෙන්න යැයි කියමින් ගෙන් ගෙට ගිය බවත් මෙවර ලැජ්ජාවක් නොමැතිව එක්සත් ජාතික පක්ෂයෙන් නැවතත් උතුරුමැද පළාත් සභාවට තරග කරන බවයි..